༄༅། །བླ་མ་རིག་འཛིན་ཡོངས་རྫོགས་ལས་རབ་འབྱམས་བཀའ་དབང་གི་ལོ་རྒྱུས་གསལ་བའི་སྒྲོན་མ་བཞུགས་སོ། །ནམ་མཁའ་དང་མཉམ་པའི་སེམས་ཅན་ཐམས་ཅད་རྣམ་མཁྱེན་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཟབ་གསང་བླ་ན་མེད་པའི་དཀྱིལ་འཁོར་ཆེན་པོ་འདིར་འཇུག་ཅིང་སྨིན་བྱེད་དབང་གི་རིམ་པ་རྫོགས་པར་ནོད་ནས། གྲོལ་བྱེད་རིམ་གཉིས་ཀྱི་རྣལ་འབྱོར་ལ་བརྩོན་པར་བྱ་སྙམ་པའི་ཀུན་སློང་དང་བཅས་པའི་སྒོ་ནས་ཚུལ་བཞིན་དུ་གསན་འཚལ། གང་ཞིག་གསན་པར་བྱ་བ་ནི། སེམས་ཅན་རྣམས་ཀྱི་རྒྱུད་ལ་གཞི་བདེ་གཤེགས་སྙིང་པོ་གྲུབ་ནས་འཕོ་མ་མྱོང་། བྱུང་ནས་འཆི་མི་ཤེས། གྲོལ་ནས་འཁྲུལ་མི་སྲིད་པའི། ཟབ་གསལ་གཉིས་མེད་ཀྱི་ཡེ་ཤེས་ཆེན་པོ། ཇི་བཞིན་བཞུགས་པའི་གཞི་ཀུན་ཏུ་བཟང་པོ་དེ་ཉིད་མ་བཅོས་རྗེན་པར་མཇལ་བྱེད་ཀྱི་གདམས་པ་མཐར་ཐུག་གི་ལམ་ཀུན་ཏུ་བཟང་པོའི་བྱེད་པ་ལ་བརྟེན་ནས། གློ་བུར་ལས་རླུང་ཀུན་རྟོག་ཆ་བཅས་ནང་དབྱིངས་གདོད་མའི་དབྱིངས་སུ་ཡལ་ནས་སྤྲོས་བྲལ་ཆོས་དབྱིངས་ཆེན་པོའི་ངང་ལས་མ་གཡོས་བཞིན། གང་འདུལ་གདུལ་བྱའི་ཁམས་སུ་སྤྲུལ་པའི་རོལ་གར་སྣ་ཚོགས་རྟག་ཁྱབ་ལྷུན་གྲུབ་ཏུ་འབྱུང་བའི་གྲུབ་འབྲས་མཐར་ཐུག་སྤྲུལ་གཞིའི་སྟོན་པ་འོད་མི་འགྱུར་བ་དེ་ཉིད། རང་གི་སྤྲུལ་པའི་རྣམ་རོལ་དུ་མའི་མཆེད་གཞིར་གྱུར་པས། ཀུན་ཏུ་བཟང་པོ་དེ་ལ་སངས་རྒྱས་ཀུན་གྱི་ཐོག་མ་ཞེས་བྱ། དེ་ལྟ་བུའི་སངས་རྒྱས་ཀུན་ཏུ་བཟང་པོ་དེ་ཉིད་ཀྱིས་དུས་གསུམ་གྱི་སངས་རྒྱས་ཐམས་ཅད་དང་ད་ལྟའི་བདག་ཅག་གི་སྟོན་པ་མཉམ་མེད་ཐུབ་པའི་དབང་པོ་ཀུན་མཁྱེན་བུ་རམ་ཤིང་པ་སོགས། བསྐལ་བཟང་གི་སངས་རྒྱས་སྟོང་རྩ་གཉིས་དག་སྤྲུལ་ཏེ་སེམས་ཅན་རྣམས་སྨིན་གྲོལ་གྱི་ལམ་ལ་བཀོད། གཞན་ཡང་བསྐལ་བཟང་རྣམ་འདྲེན་བཞི་པ་ཉིད་ཞིང་འདིར་གཟིགས་པ་ཡོལ་བའི་ཚུལ་བསྟན་པའི་རྗེས་སུ་སྟོན་པ་ཉིད་ཀྱི་སྤྲུལ་པའི་རྒྱལ་ཚབ་བཅུ་གསུམ་བྱུང་བའི་ནང་ཚན། དམ་པའི་ཆོས་ཐམས་ཅད་ཀྱི་འབྱུང་གནས། རྒྱུད་ལུང་མན་ངག་ཐམས་ཅད་ཀྱི་འཕྲོས་གཞི་རིགས་དང་དཀྱིལ་འཁོར་གྱི་རྣམ་པ་ཐམས་ཅད་པ། དངོས་གྲུབ་ཡེ་ཤེས་ཐམས་ཅད་བསྡུས་པའི་གཟུགས་ཅན། མཁྱེན་བརྩེའི་གཟི་བརྗིད་ཉི་མ་བྱེ་བ་བརྒྱ་ཕྲག་ལས་བག་དྲོ་བ། མཁའ་སྤྱོད་ཀྱི་དཔའ་བོ་ཆེན་པོ་རྣམས་ཀྱང་གང་གི་ཞལ་ལ་མིག་ཆགས་ཤིང་ངོ་མཚར་དུ་འཛིན་པ། ཆོས་ཀྱི་དབྱིངས་ཀྱི་མཐའ་ཀླས་པའི་མཁའ་འགྲོ་མ་རྣམས་ཀྱིས་བཀའ་ནོད་ཅིང་བྲན་བཞིན་དུ་འཇུག་པ་ཕྱོགས་བཅུའི་མཐའ་ཡས་པའི་གདུལ་བྱ་འདུལ་བའི་མཛད་པ་དུས་ལས་མི་ཡོལ་བ་རྒྱ་མཚོའི་རླབས་ལྟ་བུའི་ཆོས་ཉིད་ཐོབ་པའི་ཨོ་རྒྱན་སངས་རྒྱས་གཉིས་པ་དེ་ཉིད་ཀྱིས་རྒྱ་གར་རྡོ་རྗེ་གདན་དུ་སངས་རྒྱས་དངོས་བྱོན་པ་ལྟ་བུའི་མཛད་ཕྲིན་གྱིས་ཁྱབ་པར་བྱས། བོད་གངས་ཅན་གྱི་ལྗོངས་སུ་བསྟན་པའི་འགལ་རྐྱེན་ནག་ཕྱོགས་བདུད་རིགས་ཀྱི་ཚོགས་ཐམས་ཅད་མིང་མེད་དུ་ཕམ་པར་མཛད། མཐུན་རྐྱེན་གཙུག་ལག་ཁང་བཞེངས་པ་དང་། རྒྱ་ཆོས་བོད་དུ་བསྒྱུར་བའི་ལོ་ཆེན་གྱི་པཎ་གྲུབ་དག་བསྐྲུན་པ་དང་། ཁྱད་པར་དུ་སློབ་དཔོན་རང་ཉིད་ཀྱིས་ཀྱང་རྒྱ་གར་དུ་བཞུགས་པའི་མདོ་སྔགས་ཀྱི་ཆོས་མཐའ་ཀླས་པ་དག་དང་། རྒྱ་གར་དུ་དངོས་སུ་མི་བཞུགས་པར་འགྲོ་བ་གཞན་གྱི་མཆོད་གནས་སུ་བཞུགས་པ། འཕགས་ཡུལ་གྱི་པཎ་གྲུབ་ཆེན་པོ་དག་གིས་ཀྱང་མཚན་ཙམ་ཡང་མ་གསན་པའི་གསང་སྔགས་ཀྱི་རྒྱུད་སྡེ་བསམ་གྱིས་མི་ཁྱབ་པ་དག་བོད་དུ་དྲངས་ཏེ། དམ་པའི་ཆོས་ཐུན་མོང་དང་ཐུན་མོང་མ་ཡིན་པའི་གདམས་པ་དག་གིས་དཀར་འབྱམས་སུ་ཁྱབ་པར་མཛད་དེ་ལྟར་དར་བའི་བསྟན་པ་དེ་ཉིད་མི་ཉམས་པར་རྒྱུན་གནས་པའི་ཕྱིར་དུ། བོད་ཀྱི་རྟག་ཆགས་ཀྱི་ཡུལ་ལྷ་ཤམ་པོ་སོགས་ནག་ཕྱོགས་རྣམས་དགེ་བསྙེན་དང་བྱང་སྡོམ་ཕོགགསང་སྔགས་ཀྱི་དཀྱིལ་འཁོར་དུ་བཀོད། རྒྱལ་བསྟན་སྤྱི་དང་ཁྱད་པར་སྔགས་བསྟན་གྱི་སྲུང་མར་བསྐོས་ཏེ་བསྟན་པ་རྒྱུན་བསྲིང་བར་མཛད། སྐུ་དངོས་ཀྱིས་གདུལ་བྱར་མ་གྱུར་པའི་ཕྱི་རབས་རྗེས་འཇུག་གི་གདུལ་བྱའི་དོན་དུ་བྱིན་རླབས་ཀྱི་ཚན་ཁ་བརྒྱ་ཕྲག་གིས་ཕྱུག་ཅིང་། མཁའ་འགྲོའི་ཞལ་རླངས་ཐོ་ལེ་བའི་གསང་སྔགས་ཀྱི་གདམས་པ་བརྒྱ་ཕྲག་གིས། རི་བྲག་གངས་མཚོ་རྣམས་བཀང་སྟེ་ཆུད་མི་ཟ་བར་གཏེར་དུ་སྦས། ཕྱག་ཞབས་ཀྱི་རྗེས་དང་སྐུ་ཚབ་ཕྱག་མཚན་སོགས་བྱིན་རླབས་ཀྱི་རྟེན་རྣམས་བསྟན་པའི་བཙས་སུ་བཞགམ་འོངས་པར་རང་གིས་སྤྲུལ་པའི་གཏེར་སྟོན་རྣམས་ཀྱིས་རང་གི་ཟབ་གཏེར་ལ་རང་གིས་ལོངས་སྤྱོད་པར་ཐུགས་བསྐྱེད། བོད་ཡུལ་མཐའ་དབུས་རྣམས་རྡོ་རྗེའི་སྦས་གནས་སུ་བྱིན་གྱིས་བརླབས། མདོ་རྒྱུད་ཐམས་ཅད་དང་ཁྱད་པར་གསང་སྔགས་ཀྱི་ཆོས་ལ་བརྟེན་ནས་མཆོག་གི་དངོས་གྲུབ་སྒྲུབ་པ་ལ་ནི། གསང་སྔགས་ཀྱི་རྒྱུད་དང་། བསྒྲུབ་སྡེ་སྤྱིའི་བཀའ་བབས་མཆོག་གི་སྤྲུལ་པ་རྣམ་པ་ལྔ་དང་། རྒྱུད་དང་བསྒྲུབ་སྡེ་སོ་སོའི་བཀའ་བབས་དཔལ་གྱི་སྤྲུལ་པ་རྣམ་པ་བརྒྱད་སོགས་རིག་འཛིན་གྱི་སློབ་དཔོན་རྣམས་སྒྲུབ་པ་ནི། གསང་སྔགས་ཀྱི་ཉམས་རྟོགས་ཡོན་ཏན་དངོས་གྲུབ་ཐམས་ཅད་ཀྱི་རྩ་བ་དམ་པ་ཡིན་པར་དགོངས་ཏེ། རིག་འཛིན་གྱི་སློབ་དཔོན་ཆེན་པོ་པདྨ་འབྱུང་གནས་ཉིད་ཀྱིས་བླ་མ་རིག་འཛིན་གྱི་སྒྲུབ་ཐབས་བརྒྱ་རྩ་གཅིག་མཛད་ནས་རྒྱ་གར་རྡོ་རྗེ་གདན་གྱི་ཕྱོགས་མཚམས་ཀྱི་གནས་རྣམས་སུ་རང་གིས་སྒྲུབ་སྟེ་ཐུགས་ཉམས་སུ་བཞེས་ནས་མཐར་བོད་ཡུལ་གྱི་གནས་རྣམས་སུ་མ་འོངས་བརྒྱུད་འཛིན་རྣམས་ཀྱི་དོན་དུ་གཏེར་དུ་སྦས། ཁྱད་པར་དུ་རིག་འཛིན་ཡོངས་ཀྱི་སྤྱི་སྒྲུབ་ཆེན་པོ་འདི་ཉིད་ཨོ་རྒྱན་ཆེན་པོས་མཛད་དེ་རྡོ་རྗེའི་གདན་གྱི་དབུས་བསམ་གཏན་མི་འགྱུར་གྱི་གཙུག་ལག་ཁང་དུ་སྒྲུབ་པ་མཛད་གྲུབ་པའི་རྟགས་མཚན་བྱུང་ཞིང་དངོས་གྲུབ་ཐོབ། སླར་བོད་ཡུལ་བསམ་ཡས་མཆིམས་ཕུར་སྔར་གྱི་སྒྲུབ་པའི་དམ་ཚིག་ཁ་སྐོང་ཕྱིར་སྒྲུབ་པ་མཛད་དེ། རྗེ་ཁྲི་སྲོང་ལྡེའུ་བཙན། གྲོགས་ཡེ་ཤེས་མཚོ་རྒྱལ། འབངས་རྡོ་རྗེ་བདུད་འཇོམ་སོགས་སྐལ་ལྡན་རྣམས་ལ་སྨིན་གྲོལ་གྱི་གདམས་པ་ཡོངས་རྫོགས་གནང་ནས་ཕྱི་རབས་མ་འོངས་པའི་གདུལ་བྱའི་དོན་དུ་གཏེར་དུ་སྦས་པ་ཡིན་ཏེ། རིག་འཛིན་རྩ་བའི་སྒྲུབ་ཐབས་ལས། གསང་སྔགས་ཀུན་གྱི་རྩ་བ་ནི༔བླ་མའི་བྱིན་རླབས་ལས་བྱུང་ཕྱིར༔བླ་མའི་བྱིན་རླབས་བརྒྱ་རྩ་གཅིག༔རྡོ་རྗེའི་གདན་གྱི་ཕྱོགས་མཚམས་ལ༔སྒྲུབ་སྟེ་བོད་ཀྱི་ཡུལ་དུ་སྦས༔ཁྱད་པར་རིག་འཛིན་སྒྲུབ་ཐབས་འདི༔བསམ་གཏན་མི་འགྱུར་གཙུག་ལག་ཁང༔རྡོ་རྗེ་གདན་གྱི་དབུས་སུ་སྒྲུབ༔གྲུབ་པའི་རྟགས་བྱུང་དངོས་གྲུབ་ཐོབ༔བསམ་ཡས་མཆིམས་ཕུར་དམ་ཚིག་གསོས༔རིག་འཛིན་མཁའ་འགྲོ་དངོས་སུ་བྱོན༔ཕྱི་མའི་དོན་དུ་གཏེར་དུ་སྦོས༔ཞེས་པ་ལྟར་གྱི་རྒྱུད་དང་སྒྲུབ་ཐབས་དང་བཅས་པ་འདི་ཉིད་ཀྱི་གཙོས་བྱས་པའི་བླ་མ་ཡི་དམ་མཁའ་འགྲོའི་སྒྲུབ་ཐབས་རྣམས་དང་ཀུན་བཟང་དགོངས་པ་ཟང་ཐལ་གྱི་ཆོས་སྡེ་སུམ་ཅུ་སོགས་ཟབ་མོ་མཛོད་ལྔའི་སྒྲོམ་ལས་དབུས་སྙིང་མཛོད་སྨུག་པོར་སྦས་པ་ཡིན་ཏེ། རིག་འཛིན་རྩ་བའི་སྒྲུབ་ཐབས་ལས། ཤར་ཕྱོགས་དུང་མཛོད་དཀར་པོ་ན༔བླ་མ་རྡོ་རྗེ་སེམས་དཔའི་སྐུ༔ཞི་བའི་ཚུལ་དུ་སྒྲུབ་ཐབས་ཡོད༔ལྷོ་ཕྱོགས་གསེར་མཛོད་སེར་པོ་ན༔བླ་མ་དཔལ་ཆེན་ཧེ་རུ་ཀ༔ཁྲོ་བོའི་ཚུལ་དུ་སྒྲུབ་པ་ཡོད༔ནུབ་ཕྱོགས་ཟངས་མཛོད་དམར་པོ་ན༔བླ་མ་མགོན་པོ་ཚེ་དཔག་མེད༔དབང་གི་ཚུལ་དུ་སྒྲུབ་པ་ཡོད༔བྱང་ཕྱོགས་ལྕགས་མཛོད་ནག་པོ་ན༔བླ་མ་ཁྲག་འཐུང་ཧེ་རུ་ཀ༔དྲག་པོའི་ཚུལ་དུ་སྒྲུབ་པ་ཡོད༔དབུས་ཕྱོགས་སྙིང་མཛོད་སྨུག་པོ་ན༔བླ་མ་རིག་འཛིན་སྤྲུལ་པའི་སྐུ༔གསང་བ་ཐུགས་ཀྱི་སྒྲུབ་ཐབས་ཡོད༔ཅེས་གསུངས་སོ། །དེ་ལྟ་བུའི་གཏེར་མཛོད་དེ་ཉིད་རྡོ་རྗེ་བདུད་འཇོམས་ཀྱི་སྐྱེས་སྤྲུལ་རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་བཏོན་པ། རིག་འཛིན་སློབ་དཔོན་ཆེན་པོ་རྣམས་ཀྱི་སྒྲུབ་ཐབས་གཅིག་དྲིལ་ཡང་གསང་ཐུགས་ཀྱི་སྒྲུབ་པ། གསང་སྔགས་དངོས་གྲུབ་ཐམས་ཅད་ཀྱི་གཞི་རྩ། རིག་འཛིན་ཡོངས་ཀྱི་སྤྱི་སྒྲུབ་ཆེན་པོ། བླ་མ་རིག་འཛིན་གདུང་སྒྲུབ་ཞེས་བྱ་བའི་སྒྲུབ་ཐབས་འདི་ཉིད་ནི་སྟོན་པ་རྣམ་འདྲེན་བཞི་པའི་རྒྱལ་ཚབ་སྤྲུལ་པའི་སྐུ་བཅུ་གསུམ་ལ་སྒྲུབ་ཐབས་བསམ་གྱིས་མི་ཁྱབ་པ་མཆིས་པ་ཐམས་ཅད་ཀྱི་རྩ་བར་གྱུར་པ་ཡིན་ཏེ། རྩ་བའི་སྒྲུབ་ཐབས་ལས། ཐུགས་རྗེའི་ངང་ལས་སྤྲུལ་པའི་སྐུ༔རྒྱལ་ཚབ་ཆེན་པོ་བཅུ་གསུམ་ལ༔སྒྲུབ་ཐབས་བསམ་གྱིས་མི་ཁྱབ་སྟེ༔ཡང་གསང་ཐུགས་ཀྱི་སྒྲུབ་པ་འདི༔གསང་སྔགས་ཀུན་གྱི་རྩ་བ་ཡིན༔རིག་འཛིན་རྣམས་ཀྱི་སྤྱི་སྒྲུབ་ཡིན༔གསང་སྔགས་བསྐྱེད་རྫོགས་ཐམས་ཅད་ཀྱི༔རྩ་བ་བླ་མའི་སྒྲུབ་པ་ཡིན༔དེ་ཕྱིར་རིག་འཛིན་ཐམས་ཅད་ཀྱི༔ཐུགས་ཀྱི་སྒྲུབ་པ་འདི་ཡོད་ན༔སངས་རྒྱས་རྣམས་ཀྱིས་བྱིན་གྱིས་བརླབས༔ཡི་དམ་ལྷ་ཡི་ཞལ་མཐོང་འགྱུར༔མ་མོ་མཁའ་འགྲོས་ལུང་སྟོན་འགྱུར༔ལྷ་སྲིན་སྡེ་བརྒྱད་སྲོག་སྙིང་ཕུལ༔ཚེ་འདིར་བཀྲ་ཤིས་སྒྲུབ་ཐག་ཉེ༔ཕྱི་མ་རིག་འཛིན་ས་ཐོབ་ངེས༔དེ་ཕྱིར་ཤིན་ཏུ་གཅེས་པ་ཡིན༔སྐལ་ལྡན་རྣམས་ཀྱིས་ཉམས་སུ་ལོངས༔ཞེས་པ་ལྟར་གྱི་གདམས་པ་འདིའི་བརྒྱུད་པའི་རིམ་པ་ཡང་། ཆོས་སྐུ་ཀུན་ཏུ་བཟང་པོ། དྲུག་པ་རྡོ་རྗེ་འཆང་ཆེན། རིགས་གསུམ་མགོན་པོ། མཆོག་གི་སྤྲུལ་པ་ལྔ། དཔལ་གྱི་སྤྲུལ་པ་རྣམ་བརྒྱད། ཨོ་རྒྱན་པདྨ་འབྱུང་གནས། ཆོས་རྒྱལ་ཁྲི་སྲོང་ལྡེའུ་བཙན། སྣ་ནམ་རྡོ་རྗེ་བདུད་འཇོམ། སྤྲུལ་སྐུ་རིག་འཛིན་ཆེན་པོ། སྲས་མཆོག་རྣམ་རྒྱལ་མགོན་པོ། ཐུགས་སྲས་རྡོ་རྗེ་རྣམ་གཉིས། མཚན་ལྡན་བླ་མ་རྣམ་གཉིས། དྲིན་ཆེན་སངས་རྒྱས་དཔལ་བཟང་། སྔགས་འཆང་ཆོས་རྒྱལ་བསོད་ནམས། སྤྲུལ་སྐུ་ཤཱཀྱ་བཟང་པོ། སྔགས་འཆང་ཡབ་སྲས་རྣམ་གཉིས། རིག་འཛིན་སྟོབས་ལྡན་དཔའ་བོ། པདྨ་དབང་རྒྱལ། ཀུན་བཟང་རྒྱ་མཚོ། པདྨ་ཕྲིན་ལས། བསྟན་པའི་རྒྱལ་མཚན། པདྨ་དབང་ཕྱུགཔདྨ་བཤེས་གཉེན། ཁམས་གསུམ་ཟིལ་གནོན། བསྟན་འཛིན་ཆོས་རྒྱལ། མདོ་སྔགས་བསྟན་འཛིན། ནུས་ལྡན་འགྲོ་ཕན་གླིང་པ། གསང་འཛིན་དཔའ་བོ་དགྱེས་རབ་རྩལ། དེས་དྲིན་ཆེན་རྩ་བའི་བླ་མ་བཀའ་དྲིན་གསུམ་ལྡན་དཀྱིལ་འཁོར་འཁོར་ལོའི་མགོན་པོ་དེ་ཉིད་ཀྱི་ཞལ་སྔ་ནས་བདག་ལ་ནོད་པས་བརྒྱུད་པའི་ཁུངས་ལྡན་ལགས། དེ་ལྟ་བུའི་བརྒྱུད་པའི་གདམས་པ་ལའང་སྨིན་བྱེད་ཀྱི་དབང་དང་། གྲོལ་བྱེད་ཀྱི་ཁྲིད་གཉིས་ལས། ད་ལན་སྨིན་བྱེད་དབང་ལ་དཀྱིལ་འཁོར་སྒྲུབ་ཅིང་མཆོད་པ་དང་བདག་ཉིད་འཇུག་པའི་ཆོས་རྣམས་གྲུབ་ཟིན་པས། ཁྱེད་རང་རྣམས་ཀྱི་ངོ་སྐལ་དུ་གྱུར་པའི་མཎྚལ་ཕུལ་བར་ཞུ། ཞེས་རབ་འབྱམས་བཀའ་དབང་གི་ལོ་རྒྱས་གསལ་བའི་སྒྲོན་མ་འདིའང་བཱཿགནས་སྤྲུལ་པའི་སྐུ་རིན་པོ་ཆེའི་བཀས་བསྐུལ་བ་ལ་བརྟེན་ནས་སྤྲང་བསྨྱོན་ཚུལ་མིང་པས་གང་དྲན་དུ་སྨྲས་པའི་ཡི་གེ་པ་ནི་བསྐུལ་བ་པོ་ཉིད་ཀྱིས་བགྱིས་པས་དགེ་ལེགས་འཕེལ། །དགེའོ། །། །

1